google/wiki40b huggingface dataset:
Poole

Havnen

Poole havn er en av verdens største naturlige havner. Den har vært i bruk i flere hundre år, men i nyere tid har den vært mindre brukt fordi den er grunn og derfor ikke kan ta imot store, moderne skip. Havneområdet har et rikt økologisk mangfold, og området inkluderer blant annet Brownsea Island naturreservat, hvor speiderbevegelsen ble grunnlagt. Det er fergetrafikk til Frankrike. Under andre verdenskrig la flere av skipene som var involdert i invasjonen i Normandie ut fra havnen.

Historie

Området rundt Poole havn har vært bebodd i over 2000 år. Den keltiske folkestammen durotrigene levde der i jernalderen, med Wareham omkring 8 km vestover som sitt kjerneområde. Poole-langbåten, en ti meter lang båt laget av én enkelt eikestamme som er datert til 295 f.Kr., er funnet i havnen. Antagelig var havnen grunnere dengang, og eventuelle bosetninger fra perioden ligger nå under vann. I de siste århundrene før den romerske invasjonen flyttet kelterne fra sine bosetninger på åsrygger i nærheten, og ned til myrslettene i nord. Durotrigene drev antagelig handel med venetierne i Bretagne.
Poole var et av stedene hvor romerne steg i land under invasjonen i det 1. århundre. De grunnla Hamworthy, et område vest for dagens sentrum, og brukte havnen gjennom hele perioden de var i Britannia. 
Da normannerne invaderte i 1066 var Poole en liten fiskerlandsby. Da man begynte med eksport av ull over havnen vokste den raskt, og i 1433 fikk den status som Port of the Staple. Det var da handelsforbindelser med områder fra Baltikum til Spania. På 1600-tallet begynte man med transatlantisk handel og passasjertrafikk. På begynnelsen av 1700-tallet var Poole en større og mer travel havn enn rivalen Bristol. I forbindelse med den industrielle revolusjon ble området urbanisert, og det ble blant annet oppført flere leiegårder. De fleste av disse ble revet i 1960-årene.
På begynnelsen av 1800-tallet var ni av ti arbeidere engasjert i tilknytning til havnen. Etterhvert begynte trafikken å minske ettersom havnen er for grunn for moderne skip, og Liverpool, Southampton og Plymouth tok over som de viktigste havner. Dette førte naturlig nok til en periode med høy arbeidsløshet.
Lenger ut i på 1800-tallet ble aktiviteten i havnen erstattet av turisme. Poole begynte igjen å vokse, og Bournemouth vokste opp rett ved. Byen ble sterkt skadet av bombing under den andre verdenskrig, og senere byplanlegging har også ført til riving av mange gamle bygninger, men i sentrum er flere bevart. Blant dem er markedsbygningen fra 1761 og sir Peter Thompsons bygård fra 1746, tegnet av John Bastard, samt bygninger fra middelalderen som har fått nye fasader.
1. april 1997 ble byen en enhetlig myndighet.
Selbu ungdomsskole

Selbu ungdomsskole er en ungdomsskole i Selbu kommune i Trøndelag, skolen ble opprettet i 1968 og ligger like nord for Selbu sentrum.
Femern amt

Femern amt (også Femer amt) var et amt i Hertugdømmet Slesvig (≈ Sønderjylland) før 1864.
Femern amt bestod av selve landskabet Femern med flækken Petersdorf og køpstaden Burg.
Robin Hood (1973)

Popularitet og økonomi

Robin Hood har innbrakt $32 millioner på kino i USA i årenes løp.
Produksjonskostnadene var på nesten $5 millioner.

Anmelderne

Den fikk blandet mottakesle av anmelderne, noe som gjenspeiles i at den har fått 54 % på Rotten Tomatoes. Den amerikanske filmkritikeren Leonard Maltin har gitt den 2,5 av 4 stjerner.
Den fikk jevnt over god omtale av de norske anmelderne.

Priser

Den ble tildelt en Goldene Leinwand i Tyskland og ble nominert til en Oscar i klassen beste musikk.
Nashville sound

Nashville sound er en stilretning innen countrymusikk. Den er oppkalt etter byen Nashville i Tennessee, som regnes for å være det største kraftsentrum for country. Stilen ble utviklet i annen halvdel av 1950-årene, og avløste honky tonk-stilen som var populær i store deler av 1940- og 50-årene. Selv om begrepet ofte knytter an til produksjonen (i stedet for en epoke) like meget som et visst lydbilde, kan nashville soundalment dateres til tiden rundt 1957-1958. 
Nashville sound er influert av popmusikken. Stilen kalles i blant også countrypolitan.

Opprinnelse

Pionerer for nashville sound var RCA Records og Columbia Records i Nashville, blant dem Steve Sholes, plateprodusentene Chet Atkins, Owen Bradley og Bob Ferguson, og lydteknikeren Bill Porter. De skapte stilen ved å erstatte honky tonk-sounden (fiolin, steel guitar, nasalsang) med innhold fra 1950-tallets popmusikk (strykerarrangemaent, bakgrunnssang, crooning-sang), og «slick» produksjon, og popstrukturer. Produsentene satte seg i hitmakeriprosessen sin lit til en liten gruppe studiomusikere ved navn Nashville A-Team. I 1960 meldte tidskriftet Time at Nashville hadde gått forbi Hollywood som nasjonens nummer to (etter New York City) innen plateproduksjon.
Countryhistorikeren Rich Kienzle sa at Gone, en hit med Ferlin Husky inspilt i november 1956, meget vel kan ha vist veien for nashville sound.  Colin Escott mener at Jim Reeves' Four Walls, innspilt i februar 1957, var den første innspillingen med nashville sound. Chet Atkins, RCA-produsent og gitarist, anses ofte som hjernen bak soundet, med sin produksjon av Don Gibsons Oh Lonesome Me samme år. Men i et essay publisert i Heartaches by the Number: Country Music's 500 Greatest Singles, mener David Cantwell at Elvis Presleys rockinnspilling av Don't Be Cruel i juli 1956 satte i gang nashvillesoundens epoke.

Countrypolitan

Tidlig på 1960-tallet ble nashville sound utfordret av Bakersfield sound. Nashvilles poplåtstruktur gikk opp i hva som kom til å ble kalt countrypolitan. Countrypolitan var sterkt innrettet mot mainstreammarkedet, og solgte godt på det senere 1960- og tidlige 1970-tallet. Blant de som lå bak denne sound var produsentene Billy Sherrill (som medvirket i Tammy Wynettes tidlige karriere) og Glenn Sutton. Artister som gjerne foretrakk countrypolitan var foruten Tammy Wynette også Glen Campbell, Lynn Anderson, Charlie Rich og Charley Pride.
Bakersfieldsounden og senere også outlaw country dominerte countrymusikken blant entusiastene, mens countrypolitan hersket på poplistene.
Da han ble spurt om hva Nashville sound var, svarte Chet Atkins «That's what it is. It's the sound of money».
Maria Vigeland

Maria Vigeland (født 13. mars 1903 i Oslo, død 8. august 1983) var en norsk maler og skulptør.

Familie

Hun var datter av kunstnerparet Valborg Kristine Madsen Vigeland og Emanuel Vigeland, og niese av Gustav Vigeland. Selv var Maria Vigeland ugift og hadde ingen barn.

Studier

I sine unge år studerte hun også kunst i Frankrike og Italia. Studiene skulle få særlig stor betydning for hennes glassmalerier.

Verker (utvalg)

Hennes religiøse interesser førte henne i retning kirkekunst. Hun var bare 18 år gammel da hun malte sin første altertavle, for Nordre Osen kirke i Rendalen. Altertavlen forestiller Mariae bebudelse.
Vigeland har dekorert flere gravkapeller i Oslo, et krematorium i Drammen, altertavle og flere bilder i Bredtvet fengsel, og utført ulike glassmalerier. Altertavlen i Veierland kirke er utformet av henne.
Maria Vigeland har også laget monumentet «Hvilende kvinne», som står i Østre Aker kirkegårds minnelund på Ulven i Oslo. I Camilla Colletts vei i Tønsberg står Vigelands statue «Piken med sjøpinnsvinet» fra 1954.
Harry Bild

Karriere

Bild debuterte for IFK Norrköping i 1956. I 1964 ble han proff i FC Zürich,Sveits og senere, i 1965, for Feyenoord i Nederland. I Feynoord scoret han 39 mål på 52 kamper. Han returnerte til Sverige i 1967, denne gang til Östers IF hvor han var med å vinne Allsvenskan i 1968. I perioden 1968 til 1973 lagde han 42 mål på 113 kamper for Östers.
Harry Bild spilte 28 landskamper for Sverigeog vant Guldbollen i 1963.
Khao Lak

Geografi

Ved Khao Lak er kysten nord-sørgående vendt rett mot Andamanhavet i vest. Fjellene langs kysten når opp i et par hundre meter, og mellom fjellene og havet er lave, bebygde sletter. Det er utstrakt kokos-, banan- og gummidyrking langs kysten, og tropisk skog innenfor. Det er derimot ikke regnskog i Khao Lak, den starter litt lengre nordøst i nasjonalparkene rundt Khao Sok, i fjellområdene helt vest i Surat Thani-provinsen.
En biologisk viktig, fredet banyanskog i et elvedelta ved kysten 8 km sør for Khao Lak ble totalskadd av tsunamien i desember 2004, og eksisterer ikke lengre.
Dyrelivet er typisk tropisk og preget av stor luftfuktighet. Slanger, insekter og edderkopper, amfibier (firfisler, frosker), og en stor mengde fiskearter preger biotopene. Det holdes noe elefanter for turisme, men det viktigste lokale området for elefanthold er i Khao Sok. Det drives utstrakt vern av truede arter, ike minst skilpadder, men salget av utstoppede dyr og insekter er utstrakt. Antallet fuglearter er beskjedent.

Økonomi og næringsliv

Den lokale økonomien er avhengig av turistene: De mest framtredende forretningene er hoteller, restauranter, turoperasjon og utflukter, dykkeaktiviteter og dykkeutstyr, butikker, drosjevirksomhet, internettkafeer, helse- og spatjenester, og thaimassasje. Langs strendene er det flere titalls hoteller og turistanlegg, med få unntak er disse fullt gjenoppbygd etter tsunamien.
Det er meget gode veier nord-sør, riksvei 4 går nordover helt til grensen mot Myanmar og videre over til Thailandbukta. Det er utmerket bredbåndsforbindelse og mobildekning langs absolutt hele kysten. Fjernsyn tilbys både gjennom parabol (satellitt), kabel-tv og bakkenett. Khao Lak Cable TV (KTV) driver kringkasting gjennom luftspent kabel i hele området, både til husholdninger og turistanlegg.
Fiske, gummiplantasjer og palmeoljeindustri opprettholdes, men spiller økonomisk sett en langt mindre rolle enn tidligere. De mange restaurantene er viktige avtakere for det lokale fisket, og de viktigste kommersielle artene er ulike arter fisk, reke, scampi, blekksprut, skjærhummer (Rock Lobster), og i noen grad krabbe.
Det er en større marinebase og en luftforsvarsbase 5 km sør for Khao Lak Beach (i Thai Mueang kommune), og 15 km lengre sør er det to universitets-campuser tilhørende hnhv Ramkhamhaeng University og Prince of Songkla University. Videre finnes en rekke buddhistiske templer, men moskeer finnes kun i nabokommunene – med to moskeer i Thai Mueang i sør.
RiddoDuottarMuseat

RiddoDuottarMuseat er en museumsstiftelse og et konsolidert museum i Vest-Finnmark, etablert i 2007, med hovedadministrasjon i Karasjok.
Museet har fire avdelinger: De Samiske Samlinger i Karasjok, Kautokeino bygdetun i Kautokeino, Porsanger museum i Skoganvarre i Porsanger, og Kokelv sjøsamiske museum i Kokelv i Kvalsund kommune. I tillegg er Samisk Kunstmagasin en del av RDM.
Gunter Demnig

Biografi

Demnig vokste opp i Nauen og Berlin og fikk sin abitur i 1967. Senere samme år begynte han å studere kunstpedagogikk ved Universität der Künste Berlin, under professor Herbert Kaufmann. Fra 1969 til 1970 studerte han industridesign samme sted. I 1971 fikk han overføring til kunsthøgskolen i Kassel (Kunsthochschule Kassel), der han gjenopptok sine studier i kunstpedagogikk og fullførte sin første Staatsexamen i 1974.
Samme år begynte han å studere kunst med Harry Kramer ved Universitetet i Kassel. Etter dette jobbet han i to år med planlegging, bygging og administrasjon av historiske monumenter, fra 1977 til 1979. Fra 1980 til 1985 var Demnig kunstnerisk-vitenskapelig medarbeider ved kunstfakultetet ved Universitetet i Kassel.
I 1985 åpnet han sitt eget atelier i Köln og jobbet med en rekke lokale prosjekter. Siden 1994 har han også vært engasjert i IGNIS-Kulturzentrum (IGNIS kultursenter). Siden april 2011 har Demnig hatt sitt atelier i Kunstzentrum-Signalwerk (kunstsenteret Signalwerk).
NM i svømming 1926

NM i svømming 1926 ble arrangert i form av ulike norgesmesterskapsstevner i Oslo og Trondhjem.
Risør fagskole i husstell

Risør fagskole i husstell var en offentlig husmorskole som ble opprettet i Risør i 1973. 
Skolen ble i 1989 en del av Risør videregående skole i 1989.

Arkivet

Arkivet etter skolen befinner seg på Aust-Agder museum og arkiv i Arendal. Arkivet omfatter bl.a. møtebøker, journaler, saksarkiv og elevdokumentasjon.
Tevannskjele

Tevannskjele er en vannkjele til oppvarming og servering av tevann. Betegnelsen brukes fortrinnsvis om kjeler i metall med tilhørende varmebekken (fyrfat) eller stativ med spritbrenner. For kjeler med tut og lokk, som er beregnet på komfyr eller kokeplatte, er det vanskelig å skille mellom kjeler til tevann og kaffe, og da brukes gjerne betegnelsen kaffekjele.
Se også kaffekjele og tekanne.
Horqin

Horqin (kinesisk: 科尔沁区; pinyin: Kē'ěrqìn Qū) er et bydistrikt i Indre Mongolia i Folkerepublikken Kina. Det ligger i byprefekturet Tongliao.
Det har et areal på 3 212 km² og teller 810 000 innbyggere (2004).
Big beat

Historie

På et tidspunkt da elektronisk dance-musikk stort sett besto av mest mulig kunstige, robotaktige og repetetive grunnrytmer blandet med samplede trommeloops, gjorde Chemical Brothers det uvanlige å kombinere elementer fra dance og rock. Begrepet spredte om seg, og ble etter hvert brukt om flere forskjellige prosjekter, som Bentley Rhythm Ace, Death In Vegas og The Crystal Method.
Kostas Katsouranis

Klubbkarriere

Katsouranis debuterte i 1996 for klubben Panakhaiki fra hjembyen Patras. Her ble han en fast del av laget frem til 2002, da han byttet til AEK Athen. Katsouranis spilte for Athen-klubben fram til 2006, og ble i 2005 også kåret til årets spiller i Hellas. Hans suksess for laget førte senere i 2006 til at han ble solgt til portugisiske SL Benfica til en pris av 3,8 millioner euro. I løpet av sommeren 2009 kjøpte den greske klubben Panathinaikos den erfarne midtbanespilleren for et beløp på om lag 3 millioner euro I desember 2012 signerte han for Thessaloniki-klubben PAOK.

Landslagskarriere

Katsouranis debuterte for det greske landslaget den 20. august 2003 i en kamp mot Sverige. Han var med på det laget som sensasjonelt vant EM-gull i Portugal i 2004. Per juni 2010, har han for 68 kamper og åtte mål. Han ble også tatt ut til  EM 2008 i Sveits og Østerrike, VM 2010 i Sør-Afrika og  EM 2012 i Polen og Ukraina.
Verdibanken

Verdibanken ASA er en norsk, privateid forretningsbank. Banken ble stiftet 1. oktober 2003 og åpnet 17. november 2003 som forretningsbank. Bankens stiftere ønsket å formidle kristne verdier ved å tilrettelegge for utvikling av ideell virksomhet og fokusere på etikk knyttet til kapitalforvaltning. Dette innebærer blant annet at banken finansierer formål som er samfunnsbyggende og som bidrar til å verne om mennesker og miljø. Kapitalen skal ikke anvendes til formål som bryter med menneskerettighetene, skader miljøet eller fornedrer menneskeverdet.
Verdibanken har omkring 300 aksjonærer, hvorav flere er ideelle organisasjoner. Blant andre aksjonærer er Kragerø Sparebank, Remco AS, Verdipapirfondet Alfred Berg, Mentor Medier AS og Byholt AS.
Banken har flere ganger vært blant de tre beste innskuddsbankene i Dine Pengers Bank-NM kåring.
Tjønna

Tjønna (Dialekt: tjernet) er et tjern i Nybergsund i Trysil kommune i Hedmark fylke. Tjernet er forbundet med Trysilelva med et innløp og utløp. I sørenden av tjernet er det anlagt en badeplass med sandstrand, flytebrygge, hus med WC, kiosk og skifterom. Vanntemperaturen er som regel noe høyere i Tjønna enn i Trysilelva, noe som gjør Tjønna til en av de mest populære badeplassene langs elva.
Goliath

Goliath var et tysk bilmerke i Borgward-gruppen, som ble produsert fra 1928 til 1959. Selskapet var basert i den tyske byen Bremen og spesialiserte seg på trehjulsbiler samt mellomstore personbiler.

Historie

Selskapet ble stiftet av Carl F. W. Borgward og Wilhelm Tecklenburg i 1928 under navnet Goliath-Werke Borgward & Co. De første modellene var små lastebiler med trehjul videreutviklet fra Blitzkarren, som tidligere hadde blitt bygget av Borgward. Den første personbilen var Goliath Pionier i 1931, som også hadde tre hjul samt en énsylindret motor. Frem til 1934 ble 4 000 av disse bilene bygget i ulike utgaver. Pionier ble ansett som en forgjenger til Hansa-modellene 400 og 500.
Etter 2. verdenskrig bygget Goliath modellene GP700 (1950–1957) og GP900 (1955–1957), begge med vannkjølte totaktsmotorer med to sylindre, og allerede fra 1952 ble bilene levert med bensininnsprøytning som en av de aller første i verden. Begge modellene var forhjulsdrevne, todørs sedaner. I 1957 ble modellen Goliath 1100 lansert, med en vannkjølt firetaktsmotor med fire sylindre.

Slutten

Fra 1958 ble Goliath 1100 solgt under merket Hansa, fordi Borgward-gruppen ønsket å komme vekk fra totaktsmotorer og trehjulsbiler som de hadde blitt kjent for. I 1961 gikk Borgward konkurs.
Long

Long (kinesisk: 陇县; pinyin: Lǒng Xiàn) er et fylke i provinsen Shaanxi i Folkerepublikken Kina. Det ligger i byprefekturet Baoji.
Folkemengden var på 238 427 innbyggere i 1999.
Jian'ou

Jian'ou (kinesisk: 建瓯; pinyin: Jiàn'ōu) er et byfylke i provinsen Fujian i Folkerepublikken Kina. Det ble tidligere kalt Jianzhou (建州) eller Zhicheng (芝城) i riktig gamle dager. Det ligger under byprefekturet Nanping.
Befolkningen var på 511 816 innbyggere i 1999, det er blitt beregnet 517 000 innbyggere i 2007.

Økonomi

Byfylket produserer metaller som jern, le kobber, bly, zink, og så videre. De viktigste jordbruksprodukter er wūlóng chá («sort drage-te»), kastanjer, appelsiner, bambus og bambusskudd. Bambusskogene dekker 826,7 km².

Samferdsel

Kinas riksvei 205 passerer gjennom området. Den begynner i Shanhaiguan i Hebei og ender opp sør i Shenzhen i provinsen Guangdong. Underveis er den innom blant annet Tangshan, Tianjin, Zibo, Huai'an, Nanjing, Wuhu, Sanming, Heyuan og Huizhou.
Boksmagasin

Et boksmagasin er en type våpenmagasin der patronene ligger stablet vertikalt i en eller to kolonner. I bunnen av av magasinet er det en fjær som dytter et falsk bunn oppover slik at nye patroner kan mates inn i kammeret av repetermekanismen. Boksmagasinet ble utviklet av den skotske våpenkonstruktøren James Paris Lee og første gang brukt i Lee-Metford militærrifler. Dette falt sammen med innføringen av røyksvakt krutt og spitzer-kuler, og i løpet av 1880-tallet erstattet boksemagasiner nesten fullstendig de eldre rørmagasinene. I motsetning til dem var boksmagasinene raskere å lade siden de kunne lades med laderamme.
Allerede Lee-Metfords magasin var avtagbart, og i løpet av første halvdel av 1900-tallet ble det vanlig med avtagbare boksemagasiner på de fleste våpen. Avtagbare boksemagasiner med plass til mange patroner kalles gjerne et stavmagasin.
Krummet barbell

Krummet barbell er et piercingsmykke som er krummet.

Historie

Den rette barbellen ble introdusert av piercer Jim Ward tidlig på 1970-tallet. Den krummede barbellen er en videreutvikling av denne barbellen, da man fant flere brukssteder for den. I dag er barbellen en av de vanligste piercingsmykkene.

Beskrivelse

Piercingsmykket består av et skaft og en kule på hver side som er festet til skaftet med en skrue. Den krummede barbellen er vanligvis en kvart sirkel, og brukes mest i navle- eller øyenbrynpiercinger. Men også i intimpiercingene vertikal hode og Prins Albert-piercing. Likevel kan en krummet barbell ikke brukes på overflatepiercinger.
Den krummede barbellen er nesten alltid laget av enten rustfritt stål eller titan. Likevel kan ballen være laget av glass, keramikk eller edelstener.
Ante mortem

Ante mortem (av latin: før døden) er en betegnelse som innen medisin og kriminologi blir benyttet om forhold som har skjedd før en person eller dyrs død inntraff. Begrepet brukes også om den undersøkelsen som gjøres av slaktedyr før de avlives.
Den andre tidsepoken i en person eller dyrs historie er post mortem (etter døden).
Flukt fra paradiset

Handling

Lektor Paul Stefansen, som underviser i en pikeklasse på gymnaset i barndomsbyen, er ungkar og bor hjemme hos sine foreldre. Moren er full av moderkjærlighet og bestemmer nesten alt for ham. Hun vil at sønnen skal gifte seg med Sofie Eide, men det er han ikke så stemt for. Denne sommeren vil han dra på fottur i Jotunheimen alene. Han blir enig med Sofie at de skal forlove seg til høsten. Morens protester og bebreidelser er uten nytte. I Oslo treffer Paul en gammel venn, som er ansatt i SAS. Vennen overtaler ham til å bli med til Paris. Med vennen som guide opplever Paul Paris for første gang.
Vennen må reise videre. Paul tar inn på et pensjonat. Han møter den unge og pene gatepiken Lucie i danserestauranten i første etasje hvor han bor. De møtes hyppig. Gatepiken får nordmannen til å danse, og han forsøker å få henne til å innse at dette ikke er noe liv for henne. Halliken er ikke begeistret for samværet med nordmannen og forsøker å ødelegge vennskapet. Paul tar Lucie med rundt i Paris. Deres vennskap utvikler seg. Til slutt må Paul reise hjem til Norge for å begynne på jobben igjen. Hun følger ham til flyplassen. Det går opp for dem begge at de elsker hverandre. Første dag på skolen treffer han eleven Mia i trappen. Når han får se henne stelle sitt lange hår, svinger tankene over til Lucie. Han forlater plutselig klasserommet, løper nedover trappene og går hjem for å pakke kofferten. Han reiser til Paris. Paul finner Lucie i restauranten. Hun kaster seg i armene hans. De to går sammen ut i livet.
Norgesmesterskapet på ski 1975

Norgesmesterskapet på ski 1975 var norgesmesterskapet i de nordiske grenene skihopping, langrenn og kombinert.
Mesterskapet ble arrangert i Heddal, Evje, Bærum og Rælingen.
Lisa (sang)

«Lisa» er en norsk sang. Melodien ble skrevet av Kristian Lindeman og teksten ble skrevet av Philip A. Kruse. Den var ett av bidragene til Melodi Grand Prix 1982, den norske uttagingen til Eurovision Song Contest 1982 i Harrigate i Storbritannia.
Sangen ble framført på norsk av Trond Granlund. Den vant først en duell om finaleplass høsten 1981. Den fikk i finalen 67 poeng og en femteplass.
Europakommisjonen

Utnevnelse av nestledere og kommissærer

Den valgte presidenten utpeker mulige visepresidenter og kommissærer etter forslag fra EU-landene. Hver kommissær innstilles som ansvarlig for et bestemt politisk område. Listen over kandidater skal godkjennes av alle EUs stats- og regjeringssjefer, som møtes i Det europeiske råd. 
Hver enkelt kandidat skal høres av Europaparlamentets utvalg for det område, han eller hun skal være kommissær for. Deretter stemmer utvalget om kandidatens egnethet. Når de 27 kandidater er blitt godkjent, stemmer parlamentet som helhet om, hvorvidt hele kommisjonen kan godkjennes. Når parlamentet har stemt, utnevnes kommissærene av Det europeiske råd.

Kommisjonens oppbygning

Europakommisjonen har en president, en første visepresident, fem visepresidenter, hvorav en samtidig er Unionens høye representant for utenriks- og sikkerhetspolitikk og endelig 21 kommissærer. 

Oppgaver, forholdet til Rådet og Europaparlamentet

Kommisjonen danner sammen med Europaparlamentet og Rådet, det som er kalt EUs «beslutningstrekant».
Forøvrig har Kommisjonen fire hovedoppgaver. Den skal for det første foreslå EUs politikk og lovgivning. Lovene vedtas av Rådet og Europaparlamentet. Den andre hovedoppgaven er å kontrollere at traktater og lovgvning overholdes. Den kan gi kritiske uttalelser, gi bøter til store foretak og reise sak for Domstolen. Europakommisjonen kalles gjerne «traktatenes vokter». Den tredje hovedoppgaven er å forvalte og gjennomføre EUs politikk og budsjett. Endelig som den fjerde hovedoppgave skal den representere EU omkring i verden, i saker som faller inn under Kommisjonens ansvarsområde.
Kommisjonen skal arbeide til beste for EU som en helhet, og skal ikke motta instruksjoner fra medlemslandene. Europaparlamentet kan avsette Kommisjonen ved å vedta et mistillitsforslag med to tredjedels flertall. Den har aldri brukt denne makten, men truet med det overfor Santer-kommisjonen i 1999, som da gikk av frivillig.

Rådgivende organer

Kommisjonen, Europaparlamentet og Rådet bistås av Det europeiske økonomiske og sosiale utvalg og Regionkomitéen med rådgivende funksjoner.

Administrasjon

Europakommisjonens administrasjon består av 53 generaldirektorater, tjenesteavdelinger og forvaltningsorganer. Den hadde per 2018 33 000 ansatte. 
Europakommisjonen ble i 1969 tildelt Karlsprisen.